Kanne 8.2.2022 – Euroopan komissio v. Bulgarian tasavalta

(Asia C-85/22)

(2022/C 148/24)

Oikeudenkäyntikieli: bulgaria

Asianosaiset

Kantaja: Euroopan komissio (asiamiehet: Gr. Koleva ja C. Herme)

Vastaaja: Bulgarian tasavalta

Vaatimukset

Kantaja vaatii unionin tuomioistuinta

1. toteamaan, että Bulgarian tasavalta ei ole noudattanut luontotyyppien sekä luonnonvaraisen eläimistön ja kasviston suojelusta annetun direktiivin 92/43/ETY (luontotyyppidirektiivi) (1) 4 artiklan 4 kohdan ja 6 artiklan 1 kohdan mukaisia velvoitteitaan, koska se — ei ole mahdollisimman nopeasti – viimeistään kuuden vuoden kuluessa – osoittanut erityisten suojelutoimien alueiksi 194:ä yhteensä 229 alueesta, jotka on 12.12.2008 annetuilla päätöksillä 2009/93/EY, 2009/91/EY ja 2009/92/EY sekä 16.11.2021 annetulla päätöksellä 2013/23/EY nimetty yhteisön tärkeinä pitämiksi alueiksi, — on systemaattisesti ja jatkuvaluonteisesti jättänyt noudattamatta velvollisuuttaan määrittää alueille erityiset, yksityiskohtaiset suojelutavoitteet — on systemaattisesti ja jatkuvaluonteisesti jättänyt noudattamatta velvollisuuttaan määrittää tarpeelliset suojelutoimenpiteet, jotka vastaavat liitteen I luontotyyppien ja liitteen II lajien ekologisia vaatimuksia kyseisillä alueilla — ei ole saattanut 6 artiklan 1 kohtaa asianmukaisesti osaksi kansallista oikeutta

2. Bulgarian tasavalta on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Esillä oleva asia koskee sitä, että Bulgarian tasavalta ei ole pannut luontotyyppidirektiivin 6 artiklan 1 kohtaa asianmukaisesti täytäntöön ja että se on soveltanut virheellisesti 4 artiklan 4 kohtaa ja 6 artiklan 1 kohtaa.

Luontotyyppidirektiivin 4 artiklan 4 kohdassa edellytetään muun muassa, että kun yhteisön tärkeänä pitämä alue on hyväksytty 2 kohdassa säädettyä menettelyä noudattaen, kyseisen jäsenvaltion on muodostettava tämä alue erityisten suojelutoimien alueeksi mahdollisimman nopeasti ja viimeistään kuuden vuoden kuluessa. Komission mukaan unionin tuomioistuin totesi asiassa C-849/19, komissio v. Kreikka (EU:C:2020:1047) antamassaan tuomiossa, että jäsenvaltioilla on myös velvollisuus määrittää kullekin erityisten suojelutoimien alueelle konkreettiset suojelutavoitteet. Luontotyyppidirektiivin 6 artiklan 1 kohdan mukaan jäsenvaltioiden on toteutettava erityisten suojelutoimien alueilla tarvittavat suojelutoimenpiteet ja laadittava tarvittaessa tarkoituksenmukaisia käyttösuunnitelmia, jotka koskevat erityisesti näitä alueita tai jotka sisältyvät muihin kehityssuunnitelmiin, sekä tarpeellisia lainsäädännöllisiä, hallinnollisia tai sopimusoikeudellisia toimenpiteitä, jotka vastaavat liitteen I luontotyyppien ja liitteessä II esitettyjen lajien ekologisia vaatimuksia alueilla.

Komission mukaan Bulgarian tasavalta ei ole noudattanut edellä mainittuihin säännöksiin perustuvia velvoitteitaan, koska se ei ole osoittanut erityisten suojelutoimien alueita säädetyssä ajassa, määrittänyt alueille erityisiä, yksityiskohtaisia suojelutavoitteita, määrittänyt tarpeellisia suojatoimenpiteitä eikä saattanut luontotyyppidirektiivin 6 artiklan 1 kohtaa asianmukaisesti osaksi kansallista oikeutta.

(1) EYVL 1992, L 206, s. 7.